Джэймз Гардэн

**Джэймз Га́рдэн** (;  25 жніўня 1989 году, Лос-Анджэлес) — амэрыканскі баскетбаліст клюбу «Кліўлэнд Кавальерз» з НБА. Алімпійскі чэмпіён 2012 году ў складзе зборнай ЗША. Гулец лічыцца адным з найлепшых бамбардзіраў і атакуючых абаронцаў у гісторыі НБА. У 2021 годзе Гардэн быў адзначаны як адзін з 75 найлепшых гульцоў лігі, улучаны ў каманду НБА, прысьвечаную 75-годзьдзю лігі.

## Кар’ера

### «Аклагома-Сіці Тандэр»
Гардэн быў абраны на драфце 2009 году пад 3-м нумарам камандаю «Аклагома-Сіці Тандэр». Ён стаў першым гульцом абраным на драфце гэтай камандаю пасьля пераезду яе зь Сіетлу ў Аклагому. Гардэн 12 ліпеня 2009 году падпісаў з аклагомскай камандай. кантракт..

Цягам сэзону 2010—2011 гадоў ён набіраў больш за 10 пункта, у тым ліку ўсталяваў асабісты рэкорд сэзону ў 26 пунктаў у матчы супраць «Фінікс Санз» 6 сакавіка 2011 году. 18 красавіка 2012 году гулец назьбіраў рэкордную колькасьць за сэзон пунктаў, здабыўшы іх ажно 40 зноў у матчы супраць «Фінікса», стаўшы першым гульцом НБА ў ролі рэзэрвіста, які назьбіраў 40 пунктаў пасьля гульца «Далас Мавэрыкса» Радрыга Бабуа ў сакавіку 2010 году.

### «Г’юстан Рокетс»

Пасьля таго як Гардэн адмовіўся працягваць кантракт з Аклагомай, ён быў памяняны ў «Г’юстан Рокетс», разам з Дэкуанам Кукам, Коўлам Олдрычам, Лазарам Гэйўордам на Кевіна Мартына і Джэрэмі Лэмба, а таксама на права зрабіць тры выбары на драфце 2013 году, як то два ў першым раўндзе і адзін у другім..

31 кастрычніка 2012 году Гардэн падпісаў кантракт з «Рокетс» на пяць гадоў на суму ў 80 мільёнаў даляраў. Ужо ў той жа дзень ён стаў першым гульцом у гісторыі НБА, які набраў 37 і больш пунктаў, зрабіў двухзначную агульную колькасьць перадачаў у сваім дэбютным матчы за каманду, набраўшы 37 пунктаў і зрабіўшы 12 перадачаў, шэсьць падбораў, чатыры перахопы і адзін блёк у пераможным матчы супраць «Дэтройт Пістанз».

У першым жа сэзоне Гардэна г’юстанцы прабіліся ў плэй-оф і патрапіла ў першым раўндзе на былы клуб Джэймза «Аклагому». 2 красавіка 2015 году ў пераможнай гульні супраць «Сакрамэнта Кінгс» (115:111) Гардэн абнавіў асабісты рэкорд выніковасьці, закінуўшы мячоў на 51 пункт. Папярэдні рэкорд у 50 пунктаў быў усталяваны Гардэнам 19 сакавіка 2015 году ў матчы супраць «Дэнвэр Нагетс». 30 студзеня 2018 году ў матчы супраць «Арланда Мэджык» баскетбаліст усталяваў рэкорд НБА, зьдзейсьніўшы першы трыпл-дабл з 60 пунктамі ў гісторыі. Усяго ў гульні ён зарабіў 60 пунктаў, 11 перадачаў і 10 падбораў. 26 чэрвеня 2018 году Гардэн быў афіцыйна прызнаны самым каштоўным гульцом НБА ў сэзоне 2017—2018 гадоў.

### «Бруклін Нэтс»

Бліжэй да канца 2020 году Гардэн запытаў у кіраўніцтва абмен у «Бруклін Нэтс», зьбіраючыся стварыць супэркаманду з былым таварышам па камандзе Кевінам Д’юрантам і Кайры Ірвінгам. 14 студзеня 2021 году ён быў абменены ў «Нэтс» у рамках пагадненьня з чатырма камандамі, у якім бралі ўдзел яшчэ «Кліўлэнд Кавальерз» і «Індыяна Пэйсэрз». 16 студзеня 2021 году, у першай жа гульні за новую каманду супраць «Арланда Мэджык», спартовец усталяваў два клюбныя рэкорды. Ён учыніў трыпл-дабл з 32 пунктаў, 12 падбораў і 14 перадачаў, а таксама стаў першым гульцом у гісторыі франшызы, які зрабіў 14 перадачаў у сваім дэбюце.

### «Філадэлфія Сэвэнці Сыксэрз»
10 лютага 2022 году «Нэтс» абмянялі Гардэна ў клюб «Філадэлфія Сэвэнці Сыксэрз». 25 лютага Гардэн дэбютаваў у складзе «Сыксэрз», набраўшы 27 пунктаў і зрабіўшы 12 перадач і восем падбораў у пераможным матчы супраць «Мінэсоты Тымбэрўулвз». У наступнай гульні 27 лютага спартовец аформіў свой 68-ы трыпл-дабл у кар’еры, чым прынёс свайму клюбу перамогу над «Нью-Ёрк Нікс» зь лікам 125:109. 27 ліпеня 2022 году ён паўторна падпісаў кантракт з клюбам, які прадугледжваў супрацу на два гады і суму ў 68,6 мільёнаў даляраў. Тым ня менш, як і з папярэднім клюбам Гардэн затрымаўся тут толькі на сэзон.

### «Лос-Анджэлес Кліпэрз»
У лістападзе 2023 году гулец быў абменены ў «Лос-Анджэлес Кліпэрз», што ўзьяднала яго з Расэлам Ўэстбрукам у другі раз у іхных кар’ерах. Гардэн дэбютаваў у «Кліпэрз» 6 лістапада ў матчы супраць «Нью-Ёрк Нікс», набраўшы 17 пунктаў і зрабіўшы 6 перадач за 31 хвіліну, але «Кліпэрз» зазналі паразу зь лікам 111:97. У сьнежні ў матчы супраць «Голдэн Стэйт Ўорыярз» ён стаў 24-м гульцом у гісторыі НБА, які набраў 25 тысяч пунктаў за кар’еру. 26 студзеня 2024 году баскетбаліст адзначыўся сваім 75-м трыпл-дабл у кар’еры, набраўшы 26 пунктаў і зрабіўшы 10 падбораў ды 13 перадач у пераможным матчы над «Таронта Рэптарз» (127:107). 10 ліпеня 2024 году Гардэн узгодніў новы двухгадовы кантракт з «Кліпэрз» на 70 мільёнаў даляраў. 2 лістапада 2024 году ён аформіў свой 78-ы трыпл-дабл у кар’еры, зраўняўшыся з Ўілтам Чэмбэрленам. 30 студзеня 2025 году гулец быў абраны запасным на матч усіх зорак НБА 2025 году, які стаў для яго ўжо адзінаццатым у кар’еры.

5 сакавіка 2025 году Гардэн упершыню з 2019 году назьбіраў за матч 50 пунктаў у матчы супраць «Дэтройт Пістанз». 11 красавіка ён аформіў свой 80-ы трыпл-дабл у кар’еры, набраўшы 23 пункты, зрабіўшы 11 падбораў і 10 перадачаў. 29 чэрвеня 2025 году ён адмовіўся на новы кантракт з клюбам на 81,5 мільёнаў даляраў.

### «Кліўлэнд Кавальерз»
4 лютага 2026 году «Кліўлэнд Кавальерз» набылі Гардэна ў абмен на Дарыюса Гарланда і выбар другога раўнду драфту. 7 лютага баскетбаліст дэбютаваў за «Кавальерз», назьбіраўшы 23 пункты, зь якіх 15 набраў у чацьвертай чвэрці, і аддаўшы восем галявых перадачаў у перамозе над «Сакрамэнта Кінгс» зь лікам 132:126.

## Крыніцы

## Вонкавыя спасылкі
* Профіль на сайце НБА 
* Статыстыка на сайце Basketball-Reference.com

Катэгорыя:Баскетбалісты і баскетбалісткі на летніх Алімпійскіх гульнях 2012 году
Катэгорыя:Чэмпіёны летніх Алімпійскіх гульняў 2012 году